**PROJEKTS**

**KRĪZES VADĪBAS PADOMES**

**ĀRKĀRTAS SĒDES PROTOKOLS**

Rīgā Nr.\_\_\_ 2023.gada \_\_\_.jūlijā

1. **§**

 **Par sausuma un salnu radītajiem zaudējumiem Latvijas lauksaimniecībā un neatliekamiem pasākumiem situācijas stabilizēšanai**

(…)

1. Pieņemt zināšanai Zemkopības ministra sniegto informāciju par situāciju lauksaimniecībā saistībā ar pavasara salnām un ilgstošā sausuma radītajām sekām un saņemtajiem lauksaimnieku lūgumiem un ierosinājumiem.
2. Ņemot vērā, ka spēkā esošais tiesiskais regulējums ir pietiekams katastrofas pārvaldīšanai un piemērot likuma “Par ārkārtējo situāciju un izņēmuma stāvokli” normas nav objektīva pamata, Krīzes vadības padome neatbalsta lauksaimnieku rosināto ārkārtējās situācijas lauksaimniecībā izsludināšanu.
3. Saskaņā ar Civilās aizsardzības un katastrofas pārvaldīšanas likuma 4.panta pirmās daļas 1.punkta “d” apakšpunktu un 4.panta otrās daļas 3.punktu, atzīt, ka pavasara salnu un ilgstošā sausuma izraisītās sekas lauksaimniecībā un meža atjaunošanā un ieaudzēšanā ir definējamas kā valsts mēroga dabas katastrofa.
4. Ņemot vērā šī protokola 3.punktā minēto, Civilās aizsardzības un katastrofas pārvaldīšanas likuma 6.panta pirmās daļas 8.punktā noteikto, kā arī saskaņā ar Eiropas Parlamenta un Padomes 2021.gada 2.decembra regulas (ES) 2021/2116[[1]](#footnote-1) par kopējās lauksaimniecības politikas finansēšanu, pārvaldību un uzraudzību un ar ko atceļ Regulu (ES) Nr. 1306/2013 (turpmāk – regula 2021/2116) 3.panta 1.punkta “a” apakšpunktā[[2]](#footnote-2) noteikto, Zemkopības ministrijai:
	1. aicināt Lauku atbalsta dienestu, Valsts augu aizsardzības dienestu un bioloģisko saimniecību sertificējošās iestādes valsts mēroga dabas katastrofā lauksaimniecībā cietušajām personām, kas tieši saistītas ar minētajām pavasara salnu un ilgstoša sausuma izraisītajām sekām, saglabāt tiesības uz atbalstu gadījumos, kad atbalsta saņemšanas nosacījumu izpildi tieši ietekmēja vai kavēja nelabvēlīgie klimatiskie apstākļi;
	2. aicināt Lauku atbalsta dienestu un Valsts meža dienestu, izvērtējot konkrēto situāciju atjaunotās un ieaudzētās meža platībās, nepiemērot soda sankcijas par iznīkušiem stādījumiem, kā arī saglabāt tiesības uz atbalstu gadījumos, kad meža atjaunošanu un ieaudzēšanu tieši ietekmēja vai kavēja nelabvēlīgie klimatiskie apstākļi;
	3. aicināt Valsts ieņēmumu dienestu un pašvaldības, atbilstoši normatīvajos aktos noteiktajām iespējām, valsts mēroga dabas katastrofā lauksaimniecībā cietušajām personām, nepiemērot soda sankcijas par normatīvajos aktos noteikto pienākumu neizpildi, ja to ir ietekmējušas vai ietekmē sekas, ko izraisījušas pavasara salnas un ilgstošais sausums;
	4. aicināt kredītiestādes un citas tiesiskajās attiecībās esošās personas rast iespēju nepiemērot valsts mēroga dabas katastrofā lauksaimniecībā cietušajām personām soda sankcijas, ja līgumu nosacījumu izpildi negatīvi ietekmējušas vai ietekmē sekas, ko izraisījušas pavasara salnas un ilgstošais sausums.
5. Pieņemt zināšanai zemkopības ministra sniegto informāciju, ka 2023. gada 10. jūlijā Eiropas Savienības (ES) dalībvalstis vienojās par Komisijas priekšlikumu par ES ārkārtas atbalstu lauksaimniecības nozarēm, kuras skārušas īpašas problēmas, kas ietekmē lauksaimniecības produktu ražotāju ekonomisko dzīvotspēju (priekšlikums vēl nav publicēts ES Oficiālajā Vēstnesī) dēļ ekonomiskajiem un klimatiskajiem apstākļiem. Latvijai piešķirtais ES ārkārtas atbalsts ir 6,79 milj. *euro* ar iespēju piešķirt papildu valsts atbalstu. Zemkopības ministrija plāno noteiktā kārtībā iesniegt izskatīšanai Ministru kabinetā priekšlikumu par papildu finanšu līdzekļu piešķiršanu lauksaimniekiem atbilstoši ES ārkārtas atbalsta nosacījumiem, lai segtu lauksaimnieku ekonomiskos zaudējumus tirgus svārstību un nelabvēlīgo klimatisko apstākļu izraisīto seku dēļ, kas definētas kā valsts mēroga katastrofa.
6. Zemkopības ministram par Krīzes vadības padomes sēdē nolemto informēt šī protokola 4. un 5.punktā minētās institūcijas un lauksaimniekus pārstāvošas organizācijas.
7. Zemkopības ministrijai sadarbībā ar citām iesaistītajām institūcijām sagatavot un līdz 2023.gada 30.novembrim iesniegt Krīzes vadības padomei informatīvo ziņojumu par katastrofas pārvaldības gaitu, gūtajiem secinājumiem un priekšlikumiem sistēmas pilnveidošanai.

Krīzes vadības padomes

priekšsēdētājs A.K.Kariņš

Krīzes vadības padomes sekretariāta

vadītāja pienākumu izpildītājs K.Druvaskalns

1. lex.europa.eu/search.html?scope=EURLEX&text=2021%2F2116&lang=en&type=quick&qid=1660216312145 [↑](#footnote-ref-1)
2. KLP finansēšanas, pārvaldības un uzraudzības nolūkos nepārvarama vara un ārkārtas apstākļi var tikt atzīti jo īpaši šādos gadījumos:

a) smaga dabas katastrofa vai smagi meteoroloģiski apstākļi, kas būtiski ietekmē saimniecību; [↑](#footnote-ref-2)